# АКАФИСТ

# СВЯТЫМ ПЕРВОВЕРХОВНЫМ АПОСТОЛАМ

# ПЕТРУ И ПАВЛУ

# Кондак 1

Избраннии проповедницы Агнца Непорочнаго, за ны закланнаго, Христа Бога, преславнии апостоли Петре и Пав­ле! Яко Боговедением концы мира озарившии и обильне струями благодати напоившии, и ныне с любовию призрите на чтущия усердно память вашу. Исполните нас духа премудро­сти, сердца наша верою утвер­дите, да непрестанно благодар­ственная вам поем, со умиле­нием зовуще: Радуйтеся, святии первоверховнии апостоли Петре и Павле.

# Икос 1

Ангели благовестницы явистеся на земли, апостоли Пет­ре и Павле блаженнии, зане от Самого Виновника спасения нашего на делание ваше призвани бывше, широту всея зем­ли обтекосте, иудеом и еллином Христа распятаго, Божию Силу и Божию Премудрость проповедающе. Темже и мы, светом учений ваших озаряеми, сердцем и усты взываем к вам сицевая:

Радуйтеся, звезды светозарныя, всем людем путь ко Христу показавшии,

Радуйтеся, столпи непоколебимии, Церковь Христову утвердившии,

Радуйтеся, весь мир Боговедением озарившии,

Радуйтеся, мир струями благодати напоившии**,**

Радуйтеся, власть вязати и решити грехи наша от Христа приимшии,

Радуйтеся, в житии вашем образы обращения согрешающим явившии,

Радуйтеся, к вере и упованию на Бога вся ны призвавшии,

Радуйтеся, высоту любве словом и делом нам показавшии,

Радуйтеся, святии первоверховнии апостоли Петре и Павле.

# Кондак 2

Видя тя, апостоле Петре, на мори Галилейстем вкупе со Андреем, братом твоим, вметающа мрежи, Господь рече вама: грядита по Мне, и сотворю вы ловца человеком. И абие, оставльше мрежи, по Нем идосте. Темже, красото Церкви вселенския, сотвори и нас предстательством твоим скоры быти на делание заповедей Божиих, косны же ко греху, да, злобою младенствующе, до­стигнем вси в меру возраста мужа совершенна, поюще Богови: Аллилуиа.

# Икос 2

Разум Божественный осве­ти тя, Павле, избранный сосу­де Божий, егда, ревнуя о оте­ческих преданиих, шествовал еси в Дамаск гонити Церковь Христову. Тогда бо внезапу сияние Славы Господни облиста тебе и глас бысть с Небе­се: Савле, Савле, что Мя гониши? Ты же, аще зрением плотским омрачился еси, но духом узрел еси Силу и Славу Христа распята, тму просвещающа и любовию Церковь Свою созидающа, и того ради пленился еси духом, покаяние и послушание нося и глаголя: «Господи, что сотворю?» Посем, восприим жребий апостольства от руки Господни и крещение водою и Духом от Анании блаженнейшаго, явил­ся еси предивно сосуд избран­ный благодати и свидетель не­молчный Спасителя нашего, от Негоже и мы, просвещаемии, пети тебе навыкохом сицевая:

Радуйся, светлосте церковная, от Света Неизреченнаго возжженный,

Радуйся, яко Херувим тайнозритель, до третияго Небесе вознесенный,

Радуйся, яко Серафим пламенный, ревностию по Бозе воспламененный,

Радуйся, жребий апостольства от Самаго Господа получивый,

Радуйся, уста непокоривым на веки заградивый,

Радуйся, сосуде избранный, меньша от апостол и перваго от грешник себе мнивый,

Радуйся, знамение Силы Божия в житии твоем чудно явивый,

Радуйтеся, Павле и Петре, благовестия трубы, основания ветхаго мира сокрушивый.

Радуйтеся, святии первоверховнии апостоли Петре и Павле.

# Кондак 3

Сила Вышняго, в немощех познаваемая, излия на тя, Пав­ле, адаманте веры, благодать на благодать, зане неложно исповедал еси: Вся могу о ук­репляющем мя Иисусе. И воистинну проповедал еси Еванге­лие во явлении Духа и силы, творя великая и неизреченная, славная же и ужасная, яко неведущии Бога Боговедению научахуся, сердца ожесточен­ная елеом милосердия напаяхуся и вся овцы расточенныя во ограду Пастыря Единаго отвсюду стекахуся, Емуже и пети согласно научишася: Ал­лилуиа.

# Икос 3

Имея дерзновенную любовь ко Господу, шествовал еси, Петре, по водам воздвизаемым, яко по суху. Но аще и потоплением был еси устраша­ем и сомнением обуреваем, не потопился еси в пучине, поне­же простерл руце и очи ко Спасу, вопия Ему из глубины сердечныя: Господи, спаси мя. И в той час руку помощи восприял еси от Христа, Изба­вителя нашего. Тако и мы в сей юдоли земней, бедами устрашаеми и волнами стра­стей потопляеми, взирающе на течение твое, к тихому приста­нищу добре нас наставляющее, благодарственно воспеваем ти сице:

Радуйся, каменю веры, от Камене Креугольна избранный,

Радуйся, самовидче величия Божия, на вся веки прославленный,

Радуйся, храме Духа Святаго, многими дарованьми от Того украшенный,

Радуйся, рыбарю препростый, премудрости Божия исполненный,

Радуйся, ловец человеков, со апостолы всю вселенную уловил еси,

Радуйся, красото Церкве, к деланию заповедей Божиих звал еси,

Радуйся, хартие одухотворенная, в нюже слово Божие огненно вписася,

Радуйся, с Павлом апостолом светило равночестное и незаходимое.

Радуйтеся, святии первоверховнии апостоли Петре и Павле.

# Кондак 4

Бурю лютых искушений воздвиже древле человеко­убийца, искони иский Церковь Божию потребити и ученики Спасовы, якоже пшеницу, разсеяти: но Господь молися о тебе, Петре, да не оскудеет вера твоя. И тако, от Спаса просвещаем и от Него в не­мощи укрепляем, воистинну сокрушил еси челюсти вражия и обращся утвердил еси братию твою, поя Богу: Аллилуиа.

# Икос 4

Слышаще, Павле премудре, о дивнем избрании твоем, во еже возвестити имя Господа Иисуса народом и царем и сыном Израилевым, и видяще тя в слове, в житии, в любви, в дусе, в вере, в чистоте, якоже света языком во спасение их поставлена, невернии верою просвещахуся, вернии же, ликовствующе, Господа прославляху. Темже и мы, сорадоватися заповедь приемше, прино­сим ти гласом радования тако­вая:

Радуйся, верный служителю Христов, вся славная мира в сор вменивый,

Радуйся, воине Христов, вся языки в послушание Христово покоривый,

Радуйся, светильниче разума, спасение языком творивый,

Радуйся, адаманте веры, силу Вышняго в немощех явивый,

Радуйся, сеятелю слезами многими, язвы Господа на теле носивый,

Радуйся, славо и похвало Церкве, поругания за Христа много претерпевый,

Радуйся, жертво приятнейшая, Христа ради во вся дни приносимая,

Радуйтеся, Павле и Петре, апостолов украшение, Церкве утверждение.

Радуйтеся, святии первоверховнии апостоли Петре и Павле.

# Кондак 5

Боготечная звезда явился еси, Павле, егда течение твое, пресветло начен от Дамаска, даже до Рима простерл еси и якоже прежде звезда от вос­ток научи волхвы кланятися Солнцу Правды, сице и ты, Богомудре, путь ко Христу по­казал еси всем, хотящим до­стигнута спасения, взывая со дерзновением многим: подра­жатели мне бывайте, якоже и аз Христу. Емуже и пети на­учил еси нас единеми усты: Аллилуиа.

# Икос 5

Видев на горе Фаворстей Славу Единороднаго от Отца, одеяна Светом, яко ризою, хотяща же за ны облещися в ризу поругания, глаголал еси, Петре, Иисусови, провидя Славу несказанную искупленных Кровию Агнца Непорочна Христа: Господи, добро есть нам зде быти. Сего ради и мы, роди дальнии, лишени чистоты светозарныя, аще и недостойни суще, обаче твоим ангель­ским гласом призваннии к на­следию нетленну, чисту, неувядаему, соблюдаему на Небесех, якоже общницы хотя­щей открытися Славе, воспева­ем та сице:

Радуйся, блаженне, от Присносущныя Истины «блажен» нареченный,

Радуйся, бисере предобрый, от Господа при езере обретенный,

Радуйся, от Самаго Искупителя на проповедь Евангелия посланный,

Радуйся, воистину ловец человеков явленный,

Радуйся, источниче животворный, жаждущия души напоивый,

Радуйся, общниче Славы Господней, Преображение Его видевый,

Радуйся, наследниче нетления, от Источника Жизни истекий,

Радуйтеся, Петре Павле, у Престола Царя Славы парящии и ко свету Тайн Божиих приницающии.

Радуйтеся, святии первоверховнии апостоли Петре и Павле.

# Кондак 6

Проповедник немолчен и по смерти твоей, Петре Богоносне, явился еси, зане с неба мысленнаго, якоже гром таин­ственный, о звании христианстем многоразличне напоминаеши. Мы же, ведяще любовь твою николиже отпадающу и молитву о нас непрестанно у Престола Божия деему, поем сердцем умиленным: Алли­луиа.

# Икос 6

Возсиял еси, Павле великоимените, знаменьми и чудесы вскоре, отнележе Дух Святый во Антиохии повеле та начата превеликое служение апостола языков: таже, достиг Кипра, Елимы волхва зрение омрачил еси и Сергиа проконсула све­том истины озарил еси. Сподоби и нас, света сего причащшихся, прославити дивная дела твоя в песнех и пениих духов­ных и воспевати тебе таковая:

Радуйся, свете сердец кротких, писаньми Богодуховными нас напоивый,

Радуйся, жезле наказания, сосуды лжи и льсти сокрушивый,

Радуйся, сердца сокрушенная на Камень Веры возносивый,

Радуйся, апостоле языков, светом Разума их просветивый,

Радуйся, Христово Евангелие в себе воплотивый,

Радуйся, уста медоточная, дверь спасения языком открывый,

Радуйся, ревнителю по Бозе, новый Илие, страны дальние обтекавый,

Радуйтеся, Павле и Петре, весь мир разделившии: овому быти апостолу языков, другому – народу избранному.

Радуйтеся, святии первоверховнии апостоли Петре и Павле.

# Кондак 7

Хотя истину утвердити и мир Церкви оградити, пришел еси, Павле, поборниче правды, во святый град, в немже на собрании святых апостол и верных свидетельствовал еси вкупе с Петром и Варнавою, яко Дух Святый дышет, идеже хощет, даруя благодать Свою независтно иудеом и еллином и верою вся спа­сая, а не мертвенными делы ветхаго закона. И тако воистинну вси вернии, свободу и мир получивше, союзом любве связуеми, благодарственно во­спевают Богови: Аллилуиа.

# Икос 7

Нового Архангела, провоз­вестника тайны, от века сокровенныя, избра тя, апостоле Петре, Господь, егда вопроси ученики Своя: вы же кого Мя глаголете быти? Ты же, от Отца Небеснаго просвещаем, возвестил еси несомненное ос­нование нашея веры, глаголя ко Спасу: ты еси Христос, Сын Бога Живаго. Того ради и мы, чтуще тя, яко Надежду нашего спасения неприкровенно исповедавша, взываем ти таковая:

Радуйся, провозвестниче тайны, Иисуса Сыном Бога объявивый,

Радуйся, столпе огненный, душу любовию Христа уязвивый,

Радуйся, Синаю новый, скрижаль спасения людем показавый;

Радуйся, каменю верный, на немже Христос Церковь основавый,

Радуйся, вратарю входа райскаго, ключи Царствия Небеснаго стяжавый,

Радуйся, яко Христа Спаса во плоти суща на земли видевый и слышавый,

Радуйся, судие праведный, с прочими апостолы Израиля судити имый,

Радуйтеся, Петре и Павле, вы бо Евангелию послужисте и евангельски пожисте.

Радуйтеся, святии первоверховнии апостоли Петре и Павле.

# Кондак 8

Странное чудо и неудобь разумеваемое явился еси, Пет­ре, мудрствующим земная, яко незнатна мира и уничижена из­бра тя Господь, и посрамил еси мудрыя, одолел еси цар­ства, привел еси сонмы омра­ченных ко Свету Истины, и доныне, якоже столп огнен­ный, озаряеши вся земнородныя, указуя несомненный путь во блаженное отечество. Сего ради, богатству благодати в тебе дивящеся, поем Богу: Аллилуиа.

# Икос 8

Всем был еси вся, Павле, любовию всех объемля, сло­вом спасения дальних и ближ­них достизая, верою вся пре­возмогая: зане и в Филиппех, мир благовествуя, аще и пали­цами биен был еси люте и в темницу во оковах ввержен, но воспел еси тамо вкупе с Силою песнь чудную хвалы и благода­рения Богу, Иже и возгреме рабом Своим трусом велиим, яко и основания темничная поколебашася и двери отверзошася. Мы же, видяще тя, премудре, тьму узилища светом Боговедения озаряюща и сво­боду о Христе узником подающа, воспеваем ти сицевая:

Радуйся, узниче Христов, темницу во храм претворивый,

Радуйся, узами твоими демонов цепи разрушивый,

Радуйся, сильне, немощи немощных носивый,

Радуйся, радоватися с радующимися и плакати с плачущими научивый,

Радуйся, умерый греху, но присно Богови живый,

Радуйся, исповедниче Христов, смерть приобретением считавый,

Радуйся, образе неусыпнаго делания, к почести вышняго звания текий,

Радуйтеся, Павле и Петре, до смерти Христу послужившии и сим венец заслужившии.

Радуйтеся, святии первоверховнии апостоли Петре и Павле.

# Кондак 9

Вся ко Христу приводя, возвестил еси, Павле, во Афинех мнящимся мудрым быти Премудрость, Свыше сходя­щую, да, ведяще суетная, отселе уведят Бога, невидимаго им, и осяжут Его, о Нем бо живем и движемся и есмы. Темже и мы, благодатию неиз­реченною разум истины восприемше и сердцем неложно, яко благ Господь, постигше, поем Ему верою твердою, якоже перстом от Фомы, осязуему: Аллилуиа.

# Икос 9

Ветийствовати не можаше язык человечь, егда Господь Сил нозе рабом Своим умываше и лентием отираше. Ты же, Петре, страхом побеждаем, аще возгласил еси: не умыеши ногу моею во веки, но абие весь в послушание преложился еси, егда услышал еси глагол, реченный от Господа: аще не умыю тебе, не имаши части со мною. И тако всем сердцем возопил еси: Господи, не нозе мои токмо, но и руце, и главу. Мы же, ведяще тя в сих, якоже злато во огни искуше­ния, очищаема и познавающе от смирения к послушанию восхождение твое, таинству Божия Промышления покланяющеся, воспеваем ти сердцем смиренным таковая:

Радуйся, Петре, очеса орля, имиже Солнце Правды, Христа Бога, зрел еси,

Радуйся, поборниче Правды, мудрыя посрамил еси,

Радуйся, надеждо спасения, земнородныя озарил еси,

Радуйся, якоже агнец, Агнцу Непорочну, верность соблюл еси,

Радуйся, светильниче, роды родов светом правды озарял еси,

Радуйся, углю неугасимый, огнем любве Божественныя объятый,

Радуйся, грозде винограда Христова, на радость мира взращенный,

Радуйтеся, Петре и Павле, Христа Бога в себе верно вообразившии.

Радуйтеся, святии первоверховнии апостоли Петре и Павле.

# Кондак 10

Спасения во Христе неизследимую пучину и покаяния многую силу явил еси в себе, Петре, егда трикраты по пред­реченному отверглся еси Гос­пода: не вем Человека сего! Егда клялся и ротился еси во дворе архиереа, но абие, воспомянув глагол Иисусов, вне текл еси, плачася горько. Мы же, умильне взирающе на пресветлый сей образ сокрушения, в научение и обличение жестоковыйных сердец наших дарованный, поем Господу, па­ки дивно возвеличившему тя: Аллилуиа.

# Икос 10

Стена и оружие непобеди­мое был еси, Павле, противу миродержителей тьмы века се­го, яко и царство их в Корин­фе, Ефесе и инех градех вселенныя сокрушил еси, тьму многобожия разгоняя и разум истины утверждая. Ты бо неложно показался еси Божий слуга в терпении мнозе, в скорбех, бедах, в теснотах, в ранах, темницах, в нестроениих, трудех, во бдениих, в пощениих, яко и ум наш недоумеет изрещи богатство добро­ты твоея, деннонощныя подви­ги со слезами многими. Того ради, зряще море любве твоея, дерзающе молим: услыши нас, убогих, грешными усты глаго­лющих сицевая:

Радуйся, благовестниче, разум Истины утвердил еси,

Радуйся, стено и оружие, тьму многобожия разгнал еси,

Радуйся, умерый греху, Христу сораспялся еси,

Радуйся, учителю и обличителю, яко тобою образ верным показал еси,

Радуйся, всех обогатителю, яко ничтоже имый, вся содержал еси,

Радуйся, о христианех ревнителю, Христу их обручил еси,

Радуйся, утробо болезненная, о чадех твоих в муках рождения был еси,

Радуйтеся, Павле и Петре, в Дусе единице согласная, верность Христу кровию запечатлевшии.

Радуйтеся, святии первоверховнии апостоли Петре и Павле.

# Кондак 11

Пети и ублажати узы и страдания твоя, Павле много­страдально, достойно есть, яко токмо в терпении мнозе, но и с радостию предреченныя ти от Агава пророка узы восприял еси, и Церкви Кесарийстей свидетельствовал еси сице: не точию связан быти готов есмь за Имя Господа Иисуса. Емуже и мы, дивному во святых Своих, поем песнь: Аллилуиа.

# Икос 11

Светом радости неизреченныя и Божественныя любве осиян был еси, Петре, егда Господь по воскресении первее прочих апостол явися тебе, скорбевшему. По сих же паки явлься, Владыка жизни воп­роси тя трикраты: Симоне Ионин, любиши ли Мя? Ты же, огнем Божественныя люб­ве опаляем, отвещал еси тепле: Господи, Ты веси, яко люблю Тя. Того ради и мы, обнищав­шии духом, помянувше преизобильныя токи слез и любве твоея, ихже ради воззва тя Господь на прежний степень апостольства, благоговейно взываем ти сицевая:

Радуйся, премудрости глубино, любве высото, образ жития явивый,

Радуйся, друже Господа Иисуса, иго благовестия ревностно носивый,

Радуйся, учителю покаяния, слезами горькими смирение стяжавый,

Радуйся, апостоле Христов, смертию на кресте смиренномудрие показавый,

Радуйся, мудрость змиину и чистоту голубину в себе сочетавый,

Радуйся, победо непобедимая, свободу во Христе всем возжелавый,

Радуйся, данный ти талант умноживый и в радость Господа вшедый,

Радуйтеся, Петре и Павле, сердца не тесная, весь мир вместившая и концы вселенныя просветившая.

Радуйтеся, святии первоверховнии апостоли Петре и Павле.

# Кондак 12

Благодать Духа Утешителя, излиявшаяся на главы верных во образе языков огненных, скоро излияся изо уст твоих, Петре, глаголом огненным, во еже благовестити с силою многою Христа Распята не точию погибшим овцам дому Израилева, но и язычестей непло­дящей церкви, да плодоносит и сия Богови нетленный крин чистоты и покаяния. Испроси и нам, апостоле достоблаженне, милость Господа, творящаго тобою великая и чудная, рукою твоею мертвыя воскрешающа и смертию твоею на кресте мертвенную любовь на­шу воспламеняюща, да непре­станно поем Ему: Аллилуиа.

# Икос 12

Поюще пресветлуя память твою, Павле, достойно убла­жаем неизреченныя подвиги, болезни и труды, яже во бдениих, во алчбе и жажде, в пощениих, в зиме и наготе понесл еси. Кто бо изочтет ра­ны, скорби и беды твоя во градех, в пустыни, в мори, беды от разбойник, беды от сродник, беды от язык и лже­братии? Кто подобен тебе? Па­че всех апостол потрудился еси. Темже молим: не возгнушайся нас, грешных, молящихся тебе, но якоже всем был еси вся, и ныне услыши не­мощным гласом приносимая ти сицевая:

Радуйся, сокровище дивное, паче всех апостол потрудивыйся,

Радуйся, светльниче языков, Христа Распята им возвестивый,

Радуйся, узниче Христов, из темницы свет распространивый,

Радуйся, пучино любве, по братии твоей отлучения от Христа восхотевый,

Радуйся, подвижниче предивный, кровию твоею Церковь украсивый,

Радуйся, море чудес, главотяжами и убрусцами недуги исцелявый,

Радуйся, любве Божия причастниче, Горняя мудрствуяй, а не земная,

Радуйтеся, Павле и Петре, веры христианския насадителие и ко пристанищу вечному водителие.

Радуйтеся, святии первоверховнии апостоли Петре и Павле.

# Кондак 13

О всехвальнии благовестницы Петре и Павле! Внемлите воздыханием сердец наших, молящеся за ны, много бо может молитва праведных пред Богом: потщитеся и ныне воспоминати нам о небеснем звании и христианстей кончине жизни нашея, привлецыте нас ко сладости евангельския исти­ны, свяжите узами любве Хри­стовы, да мы вси, отвергшеся нечестия и мирских похотей, внидем в радость Господа на­шего, поюще ему со Ангелы и с лики святых: Аллилуиа.

# Молитва

О преславнии апостоли Петре и Павле, души за Хри­ста предавшии и кровию ва­шею пажить Его удобрившии! Услышите чад ваших молитвы и воздыхания, сердцем сокру­шенным ныне приносимыя. Се бо беззаконьми омрачихомся и того ради бедами, якоже туча­ми, обложихомся, елеа же добраго жития обнищахом зело и не возможем противитися вол­ком хищным, иже расхищати наследие Божие дерзостно тщатся. О сильнии! Понесите немощи наша, не отлучайтеся духом от нас, да не разлучим­ся в конец от любве Божия, но крепким заступлением вашим нас защитите, да помилует Господь всех нас, молитв ва­ших ради, да истребит же ру­кописание безмерных грехов наших и да сподобит со всеми святыми блаженнаго Царствия и Брака Агнца Своего, Емуже честь и слава, и благодарение и поклонение, во веки веков. Аминь.